Golden Days inviterer ind i mørket 
med festivalen MONSTER

Fra 4. til 20. september 2026 går Golden Days over til the dark side med festivalen MONSTER. Vi flytter blikket fra den opbyggelige heltefigur og går ind i mørket med skurken, antagonisten og alle andre, der stiller sig i vejen for den gode stemning. 

Over 17 sensommerdage går Golden Days på jagt efter alle tiders monstre, når festivalen fra d. 4.–20. september frygtløst lader sig forføre af det mystiske, mørke og magiske. Vi opruster på alle tænkelige måder, for hvordan lever vi i en tid med monstre?

Årets program rummer mere end 200 arrangementer, hvor vi jagter de monstre, der gemmer sig i museernes samlinger, i ruinerne under Christiansborg, i Cisternernes mørke og dybt nede i muldet på bunden af Gentofte Sø. Du kan udrense dine egne indre monstre gennem dans, aftenbadning og saunagus. Skrige i biografsædet eller sukke i erkendelse over Danmarks rolle i kolonihistoriens værste forbrydelser og geopolitiske konflikter. Eller dykke ned i kunstens kanoniserede uhyrer og den nye danske litteratur, der igen spørger, hvordan vi forholder os til mørket – i os selv og i det fremmede. 

Åbningsfest: Welcome to the dark side 
Golden Days slipper monstrene løs mellem Kødbyens gamle slagtehaller den 4. september, når vi i samarbejde med Sort/Hvid skyder årets festival i gang i grænselandet mellem lys og mørke. Programmet er tætpakket med samtaler, performances, spøgelseshistorier og koncerter. Sammen med blandet andet forfatter Rasmus Daugbjerg, idéhistoriker Alberte Bové Rud, katastrofeforsker Kristian Lauta, historiker Ditlev Tamm, forfatter Cecilie Lind, debattør Naima Yasin, forfatter Emma Rosenzweig og forfatter Dean Butt går vi på jagt efter monstrene i og omkring os. 

Oplev også performancekollektivet Blitzbereits kropslige intervention ‘Look at Me’, Kristoffer Akselbos pelsede monster og en smagsprøve på Sort/Hvids uhyrlige vanvidsperformance ‘Gilgamesh’.  

Udenfor tårner kunstner Esben Weile Kjærs guldglinsende kæmperotte sig op, mens hardcore-bandet SYL sætter lyd til både de ydre og indre monstre. Åbningsfesten er gratis for alle. 

Monstret på talerstolen – samtaler, debatter og talks
Under festivalen sætter vi os til bords med forskere, forfattere og folk, der tør stirre ind i mørket uden at blinke – og stiller de ubehagelige spørgsmål, det ellers ville være nemmest at lade ligge.

Kom med, når forfatter Mathilde Walter Clark går bag grisestaldens lukkede døre og spørger, hvem der egentlig er de største svin i fortællingen om klima og natur, eller træd ned i ruinerne under Christiansborg, hvor museumsinspektør Mirja Thaulow Kharosh og hekseforsker Maria Østerby Elleby graver i Christian 4.s frygt for sort magi. Vi vender også blikket indad, når den spanske filosof Paul B. Preciado spørger, hvad der sker, når kroppen nægter at passe ind i samfundets kategorier, og når Amalie Langballe og sognepræst Signe Nykrog gransker det indre skyggelandskab, vi alle bærer rundt på og helst skjuler.

Skurken kommer i centrum, når Henrik Palle og Bo Tao Michaëlis folder årets Golden Days-bog 'Introduktion til skurkologien' ud, og når podcasten 'A Seat At The Table' samler Lucia Odoom, Toniah Pedersen, Katrine Hornstrup Yde og Ingrid Baraka om Michael Jackson og spørger, hvad der egentlig er på spil, når vi taler om at skille kunsten fra kunstneren.  

Vær også med, når Asta Oliva Nordenhof og Johanne Mygind spørger, om litteraturen kan uddrive kapitalismens monster, tag et deep dive ned i teknologiens nye monstre med AI-forsker Anders Søgaard, kom til monstermiddag på Vartorv med Noah Umur Kanber og se arkitekturen forvandle sig på DAC med Mads Brügger, Kent Martinussen og Ane Cortzen. Til allersidst stiller historiker Rutger Bregman sammen med Rune Lykkeberg det måske vigtigste spørgsmål af alle: Hvad har vi brug for, for at overleve i en monstertid?

Monstret på scenen – performances og koncerter
Monstrene skal ikke kun tales om. De skal ses, høres og mærkes – på det store lærred, i Cisternernes mørke og under saunaens hede sten.

Skrig i biografmørket, når Emma Rosenzweig genåbner sin filmklub ’Ulvetimen’ i Park Bio med gyserklassikeren 'Exorcisten' og bagefter taler dæmonisk besættelse med Søren Ulrik Thomsen, eller sæt dig på kanten af sædet til Fright Night i Cinemateket, hvor horrorforsker Mathias Clasen tager pulsmåleren med, mens Robert Eggers' heksefilm 'The Witch' kryber ind under huden. På Copenhagen Contemporary forvandler kunstneren Jessie Kleemann sig i performancen 'Qivittoq' til fjeldgængeren – den grønlandske myteskikkelse, der vender fællesskabet ryggen og går til fjelds for at blive forvandlet.

Mørket får sin egen stemme, når sangere fra Det Kongelige Danske Musikkonservatorium fylder de kølige hvælvinger i Cisternerne med operaens forførere, hekse og tyranner, og når Cecilie Lind og Copenhagen Phil gør skønheden monstrøs til en morgenkoncert med Schubert. Lad det varme mørke strømme ind over din krop og giv dit indre monster en deep clean til saunagus i Sjællandsgade Bad, byd vennerne op på dansegulvet, når dragværten Annie Rection samler et helt galleri af monstre til 'Just Another Drag Show – Monster Edition' i Absalon og slip de indre dæmoner løs til ’GLØD i mørket’, der præsenterer Dragongirl og hexelectronics. Eller vær med, når legenden Jakob Stegelmann og Troldspejlet slutter festivalen af på Bremen med en brølende monsterkoncert, fuld af den bedste monstermusik fra filmens verden. 

Monstret på museet – særomvisninger
Virkeligheden har sine egne monstre. De lever i petriskåle, i blomsterbede og i byens mørke fortid – hvis man tør kigge efter dem.

Følg med ind i stamcelleforskningens grænseland på Medicinsk Museion, hvor det klonede får Dolly og minihjerner i petriskåle sætter spørgsmålstegn ved, hvor det menneskelige slutter og det monstrøse begynder, eller gå på opdagelse i Botanisk Haves skyggeside, hvor kødædere, kvælere og smukke, men giftige kæmpeåkander kæmper en nådesløs kamp om pladsen i solen til eksklusive særomvisninger. 

Tag med Københavns Museum ud i gaderne på en byvandring om fortidens brutale straffe, hvor spørgsmålet melder sig undervejs: Er forbryderen født som monster – eller gjort til et af samfundets dom? I skumringen kan du gå gennem dødsriget på Frederiksberg Kirkegård med Bakkehuset og STORM og mærke, hvor tæt livet og døden fletter sig sammen. Og de mindste monsterpoder kan skabe deres helt eget monster, når multikunstneren Shane Brox åbner sin monsterworkshop i Rundetaarn.

Hele årets program kan findes på www.goldendays.dk. Størstedelen af alle events kræver enten billet eller forhåndstilmelding. 

Om Golden Days 
Golden Days er en årlig kulturhistorisk festival, der præsenteres i samarbejde med 200 partnere over hele hovedstadsområdet med afstikkere til resten af landet. Årligt gæster 30-40.000 festivalen, når Golden Days formidler viden, historie og kultur – i 2026 under temaet MONSTER. Tidligere temaer tæller blandt andet Kærlighed, På Landet, QUEENS – kvinder, køn og magt, På arbejde, Antikken, Forever Young og 1989 – 30-året for Murens fald. Golden Days produceres af kulturbureauet ADBC. 

Golden Days 2026 er muliggjort i partnerskab med Københavns Kommune, Augustinus Fonden, Ny Carlsbergfondet, S.C. Van Fonden, Det Obelske Familiefond, Frederiksbergfonden, Frederiksberg Kommune, William Demant Fonden og Knud Højgaards Fond. 

